สวัสดีครับ ในบทนี้ผมจะพูดถึงเรื่อง สมัยตอนที่ผมยังเป็นเด็กนะครับ สมัยตอนที่ผมเรียนประถม ซึ่งอันนี้เป็นตอนที่สองแล้วนะครับ ถ้าใครยังไม่ได้ฟังตอนแรกก็กลับไปฟังดูนะครับ ในหนึ่งวันที่ผมเรียนเนี่ย จะเริ่มเรียนตั้งแต่ตอนแปดโมงเช้านะครับ แล้วก็เลิกตอนสี่โมงเย็น แต่ว่าก่อนที่เราจะเริ่มเรียนเนี่ย เราต้องมีการเคารพธงชาติก่อนนะครับ เขาจะมีให้เราไปเข้าแถว เอ่อ..ที่สนามหญ้านะ นักเรียนทุกระดับชั้น ก็จะไปนั่งเข้าแถว แล้วก็ฟังคุณครูพูดหน้าเสาธงนะครับ ผมเป็นคนที่ขี้เกียจไปเข้าแถวมากเลย เพราะว่า เอิ่ม..เราต้อง ฟังคุณครูพูด แล้วคุณครูก็พูดไปเรื่อย ๆ ไง แล้วผมก็ไม่ได้ฟัง แล้วมันก็เลยรู้สึกเบื่อที่จะไปเข้าแถว และตอนเข้าแถวเนี่ย เขาจะมีการตรวจพวก ตรวจเล็บ ตรวจผมนะครับ ถ้านักเรียนคนไหนไม่ได้ตัดผมมาเนี่ย คือผมไม่เกรียนอะ ผมเป็นทรงแบบ ผมยาวนะครับ เขาก็จะเอาไปลงโทษที่ห้องปกครองนะครับ และถ้าเกิดว่านักเรียนคนไหนเล็บยาวเนี่ย ก็จะโดนทำโทษเหมือนกัน ซึ่งผมก็เลยไม่ค่อยอยากจะไปเข้าแถวเท่าไหร่นะครับ เพราะว่าบาง บางทีเนี่ย ผมไม่ได้ตัดผมมาไง ถ้าไปเข้าแถวเนี่ย เราก็โดนทำโทษใช่ไหม อาจารย์ก็จะมาตีเรา ผมก็เลยไม่อยากโดนตี ก็เลยต้องมาสายบ้างนะครับ ในวันที่เรียนปกติเนี่ย เราก็จะใส่ชุดยูนิฟอร์มนะครับ ก็คือใส่เสื้อเชิ้ตสีขาว แล้วก็ใส่กางเกงขาสั้นสีน้ำเงินนะครับ แต่ถ้าเกิดว่าวันไหนมีวิชาพลศึกษา เราก็ต้องใส่ชุดแบบพลศึกษานะครับ ก็คือใส่เสื้อยืดสีน้ำเงิน แล้วก็ใส่กางเกงขายาว เป็นกางเกงวอร์มนะครับสีน้ำเงิน สำหรับเล่นกีฬา แล้วก็รองเท้าจะเป็นรองเท้าผ้าใบสีดำนะครับ ถ้าใส่สีอื่นไปเนี่ย ก็จะโดนทำโทษนะครับ ผู้หญิงต้องใส่สีขาว ผู้ชายต้องใส่สีดำนะครับ ผมเป็นคนที่ชอบวันที่มีวิชาพลศึกษามาก ๆ เลยนะครับ เพราะว่าเราจะได้ไม่ต้องแต่งตัวเยอะอะ ไม่ต้องใส่ชุดนักเรียน ไม่ต้องเอาเสื้อใส่ในกางเกง แล้วผมเป็นคนที่ไม่ค่อยชอบเอาเสื้อใส่ในกางเกงนะครับ แล้วเวลาเจออาจารย์เนี่ย อาจารย์ก็จะมาว่าเรา ว่าเราแต่งตัวไม่เรียบร้อย ผมก็ต้องเอาเสื้อยัดเข้าไปในกางเกงเหมือนเดิมนะครับ แต่ว่าวันที่มีวิชาพลศึกษาเนี่ย เราแต่งตัวสบาย ๆ ไง เสื้อยืดกางเกงขายาว ไม่ต้องเอาเสื้อใส่ในกางเกงเลยนะครับ ก็เลยรู้สึกว่า เป็นวันที่ผมแต่งตัวง่าย ออกบ้านได้แบบรวดเร็วนะครับ แล้วก็ไปโรงเรียนเช้า วิชาพละ เราก็จะได้เล่นกีฬานะครับ อาจจะมีกีฬาวอลเลย์บอล กีฬาฟุตบอล กีฬาบาสเกตบอล แบดมินตัน หรือไม่ก็ ทำอะไรก็ได้ ออกกำลังกายอะไรก็ได้ คือบางทีอาจารย์ขี้เกียจสอนมั้ง ก็เลยให้เราไปทำอะไรก็ได้อะ ไปวิ่งเล่นกัน ไปทำนู่นทำนี่ คือไม่ได้ทำอะไรอะ แต่ว่าสบายไง รู้สึกผ่อนคลาย สนุกสนาน ผมเป็นคนที่เล่นฟุตบอลไม่เก่งนะครับ แต่ว่าอยากจะเล่นเหมือนกัน แล้วเพื่อนเนี่ย ชอบให้ผมไปอยู่กองหลังไง เพราะว่าเล่นไม่เก่ง เล่นไม่เก่งก็ต้องไปอยู่กองหลัง ไปคอยกันลูกกันคนเข้ามาบุกโกล์เราใช่ไหม แล้วผมไม่อยากอยู่กองหลังไง แต่ให้ไปอยู่กองหน้า ก็ไม่กล้าอะ กลัวจะแบบว่ายิงไม่เข้า แล้วแบบโดนเพื่อนว่านะครับ ก็เลยโอเค อยู่กองหลังก็อยู่กองหลังนะครับ สิ่งที่น่ากลัวที่สุดในการเล่นบอลของผมก็คือ กลัวเพื่อนมันยิงมาแรง ก็คือเพื่อนบางคนเนี่ย เตะบอลแรงมาก และแบบมันโดนหน้าเราไง แล้วเวลาโดนทีนี่คือ โคตรเจ็บอะ หน้าชาแล้วก็แดงหมดเลยนะครับ ซึ่งผมโดนบ่อยมาก ๆ เลย ผมชอบโดนเพื่อนเตะบอลอัดใส่หน้า แล้วบางทีเราแบบรู้สึกกลัวเลย กลัวว่าต้องไปรับลูกบอลแล้วก็ต้องมาเจ็บตัวอย่างเงี้ย ผมก็เลยแบบ เล่นแบบ ไม่เต็มที่อะ เล่นไปกลัวไปนะครับ เวลาที่ลูกบอลมันเข้ามาที่เท้าเราเนี่ย เราจะตื่นเต้นมาก แบบว่าไม่รู้จะทำยังไงแล้วอะ จะส่ง หรือว่าจะเลี้ยง หรือว่าจะยิง ก็คือ กล้า ๆ กลัว ๆ อะ กลัวทำแบบไม่ถูกใจ แล้วก็มาว่าใช่ไหม ผมก็เลย เออ..บางทีก็แบบ ส่งพลาดบ้าง ยิงพลาดบ้างก็มีนะครับ เพื่อนก็จะมาล้อมาว่าผมเงี้ย แต่ว่าผมเคยยิงให้กับเพื่อน ให้กับทีมอะ แล้วก็ชนะไปเลย เวลาที่เราชนะหนึ่งครั้งเนี่ย เราจะได้คะแนนวิชาพละ สิบคะแนนเต็มเลยนะครับ แล้ววันนั้นเนี่ย มันเป็นวันที่ผมยิงลูกนั้น ทำให้ทีมของเราเนี่ย ได้คะแนนเต็มทุกคนอะ คือผมไม่ได้ตั้งใจจะยิงนะ แต่ว่า เราแบบว่า ยิงแบบ ล้มทั้งยืนอะ คือยิงไปแล้วผมก็ล้ม แล้วลูกก็เข้าประตูไปแบบ งง ๆ ผมก็ได้รับคำชมจากเพื่อนนะครับว่า โอ้โห ยิงได้เก่งมาก ทั้ง ๆ ที่ผมเนี่ย ไม่ได้ทำอะไรเลยนะครับ ยิงมั่ว ๆ แล้วมันก็เข้าประตูไปเอง แต่ว่ารู้สึกภูมิใจนะ ที่ทำให้เพื่อนได้คะแนน สิบคะแนนเต็ม แล้วก็ทำให้ทีมชนะในวันนั้นได้